ဝင်းခိုင်

ဦးဝင်းခိုင် (၁၃ ဒီဇင်ဘာ ၁၉၅၀ - ၈ နိုဝင်ဘာ ၂၀၂၄) သည် မြန်မာနိုင်ငံ လျှပ်စစ်နှင့်စွမ်းအင်ဝန်ကြီးဌာန၏ ပြည်ထောင်စုဝန်ကြီးအဖြစ် တာဝန်ထမ်းဆောင်ခဲ့သူ ဖြစ်သည်။

 အစောပိုင်းဘဝနှင့် မိသားစု 
ဦးဝင်းခိုင်ကို ဖခင်ဦးအေးမောင်နှင့် မိခင် ဒေါ်သင်သင်တို့က ၁၉၅၀ ခုနှစ် ဒီဇင်ဘာလ ၁၃ ရက်နေ့တွင် ရန်ကုန်မြို့၌ မွေးဖွားခဲ့သည်။ ဦးဝင်းခိုင်သည် ဒေါ်လှလှမူနှင့် လက်ထပ်ခဲ့ပြီး သမီးနှစ်ဦး ရှိသည်။

 ဝန်ကြီးဘဝ 
ဦးဝင်းခိုင်သည် နိုင်ငံတော်သမ္မတ ဦးထင်ကျော်၏ အစိုးရအဖွဲ့တွင် ဆောက်လုပ်ရေး ဝန်ကြီးဌာန ပြည်ထောင်စုဝန်ကြီးအဖြစ် စတင်ခန့်အပ်ခြင်း ခံရသည်။ ၂၀၁၇ ခုနှစ် ဩဂုတ်လ ၂ ရက်နေ့တွင် လျှပ်စစ်နှင့်စွမ်းအင်ဝန်ကြီးဌာန ပြည်ထောင်စုဝန်ကြီး ဦးဖေဇင်ထွန်းက ၎င်း၏ သဘောဆန္ဒအရ ရာထူးမှ နုတ်ထွက်ခဲ့သဖြင့် ဦးဝင်းခိုင်က လျှပ်စစ်နှင့်စွမ်းအင်ဝန်ကြီးဌာန ဝန်ကြီးအဖြစ် ပူးတွဲ တာဝန်ယူခဲ့သည်။ ၂၀၁၈ ခုနှစ် ဇန်နဝါရီလ ၁၅ ရက်နေ့တွင် ဆောက်လုပ်ရေးဝန်ကြီးဌာန နှင့် လျှပ်စစ်နှင့် စွမ်းအင်ဝန်ကြီးဌာန ပြည်ထောင်စုဝန်ကြီး ဦးဝင်းခိုင် ကို လျှပ်စစ်နှင့်စွမ်းအင်ဝန်ကြီးဌာန ပြည်ထောင်စု ဝန်ကြီးအဖြစ် ပြောင်းလဲတာဝန်ပေးခဲ့သည်။

 ဖမ်းဆီးခံရခြင်း 
၂၀၂၁ ဖေဖော်ဝါရီ မြန်မာနိုင်ငံစစ်အာဏာသိမ်းချိန် တွင် အခြားသော NLDပါတီ ဝန်ကြီးများနှင့်အတူ ၎င်းလည်း ဖမ်းဆီးထိန်းသိမ်းခံရသည်။စစ်ကောင်စီ က ၂၀၂၁ ခုနှစ် ဒီဇင်ဘာ ၈ရက်နေ့တွင်  အထက်ရဲရွာရေအား လျှပ်စစ်စီမံကိန်းမှ ရေသွယ်ဥမင်ဖောက်လုပ်ခြင်းလုပ်ငန်း နှင့် ထားဝယ်ဒေသ လျှပ်စစ်ထုတ်လုပ်ရေးလုပ်ငန်းများနှင့် စပ်လျဉ်းပြီး ၎င်အားအမှုဖွင့်ခဲ့သည့်အပြင်  ၂၀၂၂ ခုနှစ် ဧပြီ ၂၆ ရက်တွင်လည်း တီကျစ် ကျောက်မီးသွေးသုံး ရေနွေးငွေ့ဓာတ်အားပေးစက်ရုံ နှင့်စပ်လျဉ်းပြီးလည်း ထပ်မံအမှုဖွင့်သည်။ ၎င်းက အပြစ်မရှိကြောင်း ထွက်ဆိုချက်ပေးသော်လည်း အထူးတရားရုံးက ထောင် ၁၈ နှစ်ချမှတ်ခဲ့သည်။စစ်ကောင်စီက သူ့အား နေပြည်တော်အချုပ်ထောင်၊ ရမည်းသင်းအကျဉ်းထောင်နှင့် မန္တလေးအိုးဘိုအကျဉ်းထောင် တို့တွင် အသီးသီးချုပ်နှောင်ခဲ့သည်။

 ဘဝနိဂုံး 

သူသည် မန္တလေး အိုးဘိုအကျဉ်းထောင် တွင် ချုပ်နှောင်ခံရစဉ် ၂၀၂၃ ခုနှစ် ဇွန်လထဲတွင် နှလုံးရောဂါဖောက်လာသည့်အတွက် မန္တလေးဆေးရုံကြီး သို့တက်ရောက်ကုသမှုခံခဲ့ရသည်။ 

ဆေးရုံကဆင်းပြီးနောက် ၂၀၂၄ ခုနှစ် အောက်တိုဘာလထဲတွင် နောက်တစ်ကြိမ်တက်ရပြန်သည်။ ကျန်းမာရေးအတော်ဆိုးရွားလာ၍ အထူးကြပ်မတ်ဆောင်သို့ ပြောင်းရွေ့ကုသမှုခံယူနေရစဉ် စစ်ကောင်စီက ၎င်းအား ၂၀၂၄ ခုနှစ် အောက်တိုဘာ ၂၈ ရက် ညနေပိုင်းတွင် လွတ်ငြိမ်းချမ်းသာခွင့်ပေးခဲ့သည်။ 

၂၀၂၄ ခုနှစ် နိုဝင်ဘာ ၈ ရက် ည ၁၀နာရီ တွင် မန္တလေးဆေးရုံကြီး အထူးကြပ်မတ်ဆောင်တွင်ပင် ကွယ်လွန်ခဲ့သည်။

 ကိုးကား 

Category:မြန်မာနိုင်ငံ ဝန်ကြီးများ